[bookmark: _Hlk516490829]Várépítő: Balassagyarmattól Mezőberényig, Nagylózstól Nagycsécsig – 17 településre jutott idén építőanyag

Szerte az országban 14 gyermekintézménynek és 3 műemléknek jutott idén támogatás az építőipar legrégebbi jótékonysági összefogása, a Várépítő pályázat jóvoltából. A 18 felajánló építőanyag gyártó cég, szövetség és az építőiparban érdekelt médiacsatorna nettó 15 millió forintnyi építőanyagára, és több mint másfél millió forintnyi készpénzére pályázó 30 intézmény közül sokan nem először örülhettek a támogatásnak. 
Idén is várta meglepetés az eredményhirdetésre, a Budaörsi Városháza dísztermébe érkező intézmények vezetőit.

A díjátadó vendégeit házigazdaként Wittinghoff Tamás, Budaörs polgármestere köszöntötte: rámutatott, hogy a Várépítő pályázat a honlapon olvasható „társadalmi tetőfedésként” való meghatározása különösen találó kifejezés. A társadalmi felelősségvállalásnak a gazdaság szereplői részéről tényleges súlya van, mert a támogatások a gazdasági fejlődéshez is hozzájárulnak. A polgármester büszke rá, hogy – a budaörsi székhelyű szervező cégnek köszönhetően – évek óta Budaörsön történik ennek a fontos társadalmi kezdeményezésnek a lebonyolítása.

Konyhafelújítástól a tetőfedésig
[bookmark: _GoBack]2019-ben az előző évekhez hasonlóan nettó 15 millió forintnyi építőanyag-felajánlás, 1,5 millió Ft készpénz, és – a tetőfedőket tömörítő szövetségeknek köszönhetően – több helyen a tető felújítások egyes szakaszaihoz szakmunkát végző mesterek is érkeznek.
A 2019-ben pályázatot benyújtó 27 gyermekintézmény és 3 műemlék közel 30 millió Ft értékű építőanyagot igényelt. A rendelkezésre álló forrásokat a zsűri 14 gyermekintézmény (egy intézmény az építkezés két üteméhez is), és 3 műemlék között osztotta szét.

Annyi biztos, hogy idén is a legtöbben tetőfelújítást kezdhetnek majd, hiszen ebben a kategóriában van a legtöbb és a legszínesebb termékválaszték is: Bramac és Terrán tetőfedő anyagok, Prefa ereszcsatorna, Colt tetőbevilágítók, Bachl és Ravatherm hőszigetelés és Villas lapostető szigetelés, Leier kémény és Roto tetőablak kerülhet a nyertesekhez.
A belső és külső felújításokhoz pedig Bachl és Ravatherm hőszigetelés, Baumit alap- és színes vakolat, Henkel Ceresit és Murexin burkolati ragasztók és fugázóanyagok állnak rendelkezésre.
Az elmúlt évek újdonságai az építkezést segítő Meva zsaluzatok, Dörken vízsszigetelés és a Durisol zajvédő falak, valamint a pályázható Leier kéregfal- és kéregfödém elemek.

Anyagi támogatásra nagy szükség van, a társadalmi munka pedig ismét trendi
Szerencsére egyre több cég kínál a pályázaton kivitelezésre fordítható készpénzt, hiszen nagyon gyakori, hogy a tervezett beruházások a kivitelezési munkák finanszírozásához szükséges anyagi források hiánya miatt maradnak el. A Várépítő pályázaton ismét szaporodnak a forintban történő felajánlások: a Meva, a Colt és a Homeinfo.hu portál által felajánlott készpénz a zsűri döntése szerint idén 9 intézmény munkáit fogja segíteni.

Az évek óta a Jövőkuckó támogatást felajánló Magyar Építéstechnika, a proidea.hu és ebuild.hu idei támogatását az „Az Ifjúság úti óvodás gyermekekért” Közhasznú Alapítvány balassagyarmati Játékvár Tagóvoda Tiszavirág Óvodája a mosdóhelyiségek felújítására kapja a Murexintől ide kerülő burkolatragasztó anyagok mellé.

Az Épületszigetelők, Tetőfedők, Bádogosok és Ácsok Magyarországi Szövetsége az idei pályázók közül is két projektet választott ki, ahol társadalmi munkában segítenek a tető elkészültében.
A nemesvámosi Fehérlófia Waldorf Óvoda és Iskola építésének első ütemében készülő épülethez nyert Roto tetőablakokat még idén nyáron az ÉMSZ szakemberei építik be.
A Dömösi Szivárvány Óvoda a tetőfelújítást, amelyhez az intézmény Terran beton tetőfedő anyagot nyert, 2020-ra tervezi. Itt az ÉMSZ tagjai, az ország legjobb tetőfedői a cserepezési munkákat vállalták. 
Idén első alkalommal a Tetőépítők Egyesülete (TÉGY) is a segítők közé lépett: Nagycsécs Község Önkormányzata Micimackó Óvodája cserepezési munkáit végzik el az Egyesület tetőfedő szakemberei a szintén most elnyert Terran beton tetőfedő anyagokkal.

A Várépítő Pályázat bíráló bizottságának tagjai, akik közül többen több mint egy évtizede döntenek a felajánlások sorsáról:
· Vadász György, Kossuth-, Ybl- és Steindl-díjas építész, a bíráló bizottság elnöke;
· Beleznay Éva, okleves építészmérnök, a Magyar Környezettudatos Építés Egyesülete (HuGBC) alelnöke, Budapest volt főépítésze;
· Nagy-Kálózy Eszter, Jászai Mari-díjas és Amfiteátrum-díjas színművész;
· Ráday Mihály, a Város és Faluvédők Szövetsége (Hungária Nostra) elnöke, Kossuth-díjas alkotó;
· Tóth Balázs, építész, az Építésügyi Minőségellenőrző Nonprofit Kft. szakértője.

További információ: www.varepitopalyazat.hu


A Várépítő pályázat 2019. évi gyermekintézményi nyertesei 

A táci Százszorszép Óvoda melegítő konyhájának és gyermek mosdójának burkolásához nyert Henkel-Ceresit burkoló-, ragasztó- és szigetelőanyagot 189 291 Ft + ÁFA értékben.

A nagylózsi Gyermekkönyvtár épületrészének külső szigeteléséhez nyert Baumit anyagot 201 730 Ft + ÁFA értékben és a MEVA felajánlásában 100 000 Ft készpénzt.

A Dömösi Szivárvány Óvoda tetőhéjazat cseréjéhez nyert Terrán tetőcserepet 800 000 Ft + ÁFA értékben.

A debreceni Fény Felé Alapítvány a fogyatékossággal élő gyerekek és fiatalok lakhatását szolgáló Kincsesláda Ház építéséhez nyert Bachl hőszigetelő anyagot 116 250 Ft + ÁFA értékben, Prefa ereszcsatornát 500 000 Ft + ÁFA értékben és a Colt felajánlásában 100 000 Ft készpénzt.

A csepeli Burattino Iskola és Gyermekotthon tetőfelújításához nyert Villas tetőszigetelő anyagot 409 287 Ft + ÁFA értékben, a Homeinfo felajánlásában 50 000 Ft készpénzt és a Colt jóvoltából további 200 000 Ft-ot, szintén készpénzben.

A Varászlói Óvoda tetőfelújításához nyert Bramac beton tetőcserepet 1 500 000 Ft + ÁFA értékben.

A fogyatékossággal élő fiatalok és gyerekek nappali ellátását biztosító, mezőberényi Földi Harmónia Ház részére homlokzatfelújításhoz nyert a “Fogjunk Össze” Közhasznú Egyesület a Baumit jóvoltából 247 690 Ft + ÁFA értékű vakolóanyagot és a Ravatherm felajánlásában hőszigetelőanyagot, 842 800 Ft + ÁFA értékben.

A várpalotai Nepomuki Szent János Római Katolikus Általános Iskola felújítási munkálataihoz nyert 283 350 Ft + ÁFA értékben Henkel-Ceresit anyagot és a Colt felajánlásában 100 000 Ft készpénzt.

A balassagyarmati Játékvár Tagóvoda mosdóhelyiségének felújításához nyert Murexin burkolóanyagot 223 614 Ft + ÁFA értékben.

A nemesvámosi Fehérlófia Waldorf Óvoda és Iskola az I. ütem szerint épülő új épület tetőjéhez nyert Roto tetőablakokat 500 000 Ft + ÁFA értékben és a II. ütem szerinti, új épületrészben kialakítandó ebédlő-konyha részleghez a Leier jóvoltából 1 000 000 Ft + ÁFA értékű kéregfödémet.

A nagycsécsi Micimackó Óvoda tetőhéjazat cseréjéhez nyert a Terrán felajánlásában 1 200 000 Ft + ÁFA értékű beton tetőcserepet és a Colt jóvoltából 100 000 Ft készpénzt.
A gyermekcsoportok táboroztatásával foglalkozó, kunfehértói Sporttábor szálláshely a Villas felajánlásában nyert 347 300 Ft + ÁFA értékben lapostető szigetelést és a Colt jóvoltából 100 000 Ft készpénzt.

A jászszentandrási Gyermekvilág Óvoda új csoportszoba kialakításához nyert ragasztó- és szigetelőanyagot 432 916 Ft + ÁFA értékben a Murexin felajánlásában.

A veszprémi Padányi Katolikus Iskola tetőtéri oktatási és technikai helyiségei hőszigeteléshez nyert Bachl anyagot 383 750 Ft + ÁFA értékben és Henkel-Ceresit ragasztóanyagot 90 586 Ft + ÁFA értékben.

A Várépítő pályázat 2019. évben támogatott műemlékei

A nagykölkedi Műemlék lakóház II. ütem szerinti felújításához nyert Baumit anyagot 190 000 Ft + ÁFA, Dörken vízszigetelést 33 500 Ft + ÁFA és Murexin ragasztóanyagot 60 200 Ft + ÁFA értékben.

A hajdúböszörményi Népi Hajdúház vakolatának felújításához nyert a Keleti Ökorégió Közhasznú Egyesület a Baumit jóvoltából 360 580 Ft + ÁFA értékben vakolóanyagot és a MEVA felajánlásában 100 000 Ft készpénzt.

A budapesti, Papnövelde utcai Ráth-ház a Dörken jóvoltából 466 500 Ft + ÁFA értékben nyert lábazati vízszigetelést és a MEVA felajánlásában 100 000 Ft készpénzt.

